വിധി നിശ്ചയിക്കുക നമ്മള് തന്നെ കോവിഡ് മൂന്നാം തരംഗം ഒക്ടോബറോടെ മൂര്ധന്യത്തില് എത്തുമെന്ന മുന്നറിയിപ്പുകളുടെ ആശങ്കയിലാണ് രാജ്യം. നിലവില് രോഗികളുടെ എണ്ണത്തിലും തീവ്രവ്യാപനത്തിലും മുന്നിലുള്ള കേരളം സ്വീകരിക്കേണ്ട മുന്കരുതലുകളും ജാഗ്രതയും ഇതോടെ വര്ധിച്ചിരിക്കുന്നു.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ ഓണദിനങ്ങളില് രോഗവ്യാപനത്തിന് ഇടയാക്കുന്ന ആളുകളുടെ ഇടപഴകല് കൂടുതലായി ഉണ്ടായിട്ടുണ്ട്. ഇത് എത്രത്തോളം തിരിച്ചടിയാകുമെന്ന് അറിയാനിരിക്കുന്നതേയുള്ളു. സര്ക്കാര് സംസ്ഥാനത്ത് നാലാഴ്ച്ച അതീവ ജാഗ്രതാ നിര്ദ്ദേശം നല്കിയത് ഈയൊരു പശ്ചാത്തലത്തില് കൂടിയാണെന്ന് മനസിലാക്കാനാകും. കോവിഡിനെ ചെറുക്കാന് സര്ക്കാരിനു കൃത്യമായ നയവും നടപടിക്രമങ്ങളും ഉണ്ടാവുകയും ജനങ്ങള് ഉത്തരവാദിത്ത സമീപനം പുലര്ത്തുകയും ചെയ്തില്ലെങ്കില് കാര്യങ്ങള് കൂടുതല് ഗുരുതരമാകാവുന്ന നിലയാണുള്ളത്. ഞായറാഴ്ച്ചത്തെ സമ്ബൂര്ണ ലോക്ക്ഡൗണ് തുടരാനുള്ള തീരുമാനത്തിലൂടെ വേണ്ടിവന്നാല് നിയന്ത്രണങ്ങള് ഇനിയും കടുപ്പിക്കുമെന്ന സന്ദേശമാണ് സര്ക്കാര് നല്കിയത്. ഓണത്തോടനുബന്ധിച്ച് കോവിഡ് നിയന്ത്രണങ്ങളില് കൂടുതലായി ഇളവുകള് വരുത്തിയതിനോട് ആരോഗ്യവിദഗ്ധര്ക്ക് പൂര്ണ യോജിപ്പ് ഉണ്ടായിരുന്നില്ല. ജീവനും ജീവിതോപാധിയും ഒരുപോലെ സംരക്ഷിക്കണമെന്ന ഉദ്ദേശത്തോടെയായിരുന്നു സര്ക്കാര് ഇളവുകള് കൊണ്ടുവന്നത്. തുടര്ന്ന് ആളുകളുടെ സമീപനം എങ്ങനെയായിരുന്നു എന്ന് ഓരോരുത്തരും സ്വയം പരിശോധിക്കുന്നത് നല്ലതായിരിക്കും. പലരും ഭയപ്പെട്ടിരുന്ന കാര്യങ്ങള് തന്നെ കാണാനായി. പോലീസിനു മുന്നില് നിയന്ത്രണങ്ങള് പാലിക്കുന്നതായി അഭിനയിക്കുന്ന നിലയിലേക്ക് പലരും മാറി. മിക്കയിടങ്ങളിലും അനുവദിക്കപ്പെട്ട ആളുകളുടെ എണ്ണത്തേക്കാള് തിരക്കാണുള്ളത്. പൂരത്തിരക്കിന് ഉദാഹരണമായി പറയാവുന്ന ഇടങ്ങള് ദിവസേന വര്ധിക്കുന്നു. സാമൂഹിക അകലം സംബന്ധിച്ചുള്ള നിര്ദേശങ്ങള് പാലിക്കപ്പെടുന്നതേയില്ല. സര്ക്കാരും ജനങ്ങളും ഒരേ മനസോടെ നീങ്ങിയാല് മാത്രം ജയിക്കാന് കഴിയുന്ന ദൗത്യമാണ് ഈ രീതിയില് സംസ്ഥാനത്ത് ദുര്ബലപ്പെട്ടിരിക്കുന്നത്. ടെസ്റ്റ് പോസിറ്റിവിറ്റി നിരക്കിന്റെ അടിസ്ഥാനത്തില് മാത്രം നമുക്കിടയിലെ കോവിഡ് രോഗികളുടെ എണ്ണം നിശ്ച്ചയിക്കാനാകില്ല. രോഗ ലക്ഷണമുള്ളവര്പോലും പരിശോധനയ്ക്ക് തയാറാകാതെയുണ്ട്. കോവിഡ് സ്ഥിരീകരിച്ചതിന്റെ സര്ട്ടിഫിക്കറ്റ് ആവശ്യമുള്ളവരും ആരോഗ്യ കാര്യങ്ങളില് അതീവ ശ്രദ്ധയുള്ളവരും മാത്രമാണ് പരിശോധനയ്ക്കു താല്പ്പര്യമെടുക്കുന്നത്. കോവിഡിനോടുള്ള ആളുകളുടെ ഭയത്തിലുണ്ടാകുന്ന കുറവ് അവരുടെ സമീപനത്തിലും മാറ്റമുണ്ടാക്കുന്നു. ഇത്തരക്കാര് യതൊരു സുരക്ഷയും പാലിക്കാതെ സമൂഹത്തില് നടത്തുന്ന ഇടപെടല് രോഗവ്യാപനത്തിനും അതുവഴി ചിലരുടെയെങ്കിലും മരണത്തിനുമാണ് വഴിതെളിക്കുന്നത്. മൂന്നാം തരംഗം കുട്ടികളെയും ബാധിക്കുമെന്നാണ് കേന്ദ്ര സര്ക്കാരിനു വിദഗ്ധസമിതി നല്കിയ റിപ്പോര്ട്ടിലുള്ളത്. കുട്ടികള്ക്കു വാക്സിന് നല്കുന്നതിനുള്ള നടപടികള് പുരോഗമിക്കുന്നതേയുള്ളു. നിലവില് രോഗബാധിതരാകുന്ന പല കുട്ടികളിലും നേരിയ രോഗലക്ഷണം മാത്രമാണുള്ളത്. ആരോഗ്യപ്രശ്നങ്ങളുള്ള കുട്ടികളുടെ കാര്യത്തില് വലിയ ശ്രദ്ധ മാതാപിതാക്കള് പുലര്ത്തണം. കുടുംബാംഗങ്ങള് എല്ലാം അതീവ ജാഗ്രത പുലര്ത്തിയാലേ കുട്ടികളും സുരക്ഷിതരാകൂ എന്ന ചിന്തയാകണം നയിക്കേണ്ടത്. വാക്സിനേഷനിലൂടെയോ രോഗം വന്നുപോയോ നേടിയ രോഗപ്രതിരോധശേഷിയെ മറികടക്കാന് കഴിയുന്നവയാണ് ജനിതകമാറ്റംവന്ന വൈറസുകള്. കുട്ടികളിലേക്കും ഇവ പടരുന്ന സാഹചര്യത്തെ കൈകാര്യം ചെയ്യാന് കഴിയുന്നവിധം നമ്മുടെ ആരോഗ്യ സംവിധാനങ്ങള് കരുത്തുറ്റതാക്കുന്നതിലാകണം സര്ക്കാരിന്റെ അടിയന്തര ശ്രദ്ധ. പരിശോധനയും വാക്സിനേഷനും വര്ധിപ്പിപ്പ് രോഗ പ്രതിരോധം ഉയര്ത്തുന്നതിനുള്ള ശ്രമങ്ങള് ഇനിയും ഉര്ജ്ജിതപ്പെടുത്തിയേ തീരൂ. ഇതിനിടെ രാജ്യത്ത് രണ്ട് ഡോസ് വാക്സിന് കിട്ടിയവരില് 87000 പേര്ക്ക് വീണ്ടും കോവിഡ് സ്ഥിരീകരിക്കുകയുണ്ടായി. ഇതില് 46 ശതമാനവും കേരളത്തിലാണെന്നത് നമ്മള് നേരിടുന്ന വെല്ലുവിളി കൂടുതലാണെന്നു വ്യക്തമാക്കുന്നു. വാക്സിന് സ്വീകരിച്ചവരിലും രോഗബാധ വ്യാപകമാകുന്നത് നിസാരമല്ല. വാക്സിനേഷന്റെ ഫലപ്രാപ്തി സംബന്ധിച്ചുള്ള അഭ്യൂഹങ്ങള്ക്ക് ഇത് ഇടയാക്കുന്നു. കേന്ദ്ര സര്ക്കാര് തള്ളിയെങ്കിലും ബൂസ്റ്റര് ഡോസ് നല്കണമെന്ന ആവശ്യം ജനങ്ങളില്നിന്ന് ഉയരുകയുണ്ടായി. ഓണം കഴിഞ്ഞ് ഇനി വരുന്ന ആഘാഷദിനങ്ങളിലും കോവിഡ് നമുക്കിടയില് ഭീഷണിയായി ഉണ്ടാകുമെന്ന് ഉറപ്പാണ്. എത്രനാള് എന്ന് കൃത്യമായി പറയാന് കഴിയാതെ തുടരുന്ന ഈ മഹാമാരിക്കെതിരേ ആഹ്ളാദക്കുട്ടായ്മകള് പരമാവധി ഒഴിവാക്കി മുന്നോട്ടുപോകാനുള്ള പക്വത എല്ലാവരും പുലര്ത്തണം . അല്ലാത്തപക്ഷം ജീവിതോപാധികള് സ്തംഭിക്കുന്ന അടച്ചിടലുകള് ആവശ്യമായി ഇനിയും വന്നേക്കാം. അങ്ങനെ വന്നാല് അത് താങ്ങാന് പലര്ക്കും കഴിഞ്ഞെന്നുവരില്ല. രോഗം വരാതിരിക്കുന്നതും കടുത്ത നിയന്ത്രണങ്ങള് വീണ്ടും ഉണ്ടാകാതിരിക്കുന്നതും നമ്മുടെ ജാഗ്രത പോലെയിരിക്കും.